**Dodjela nagrada 7. državnog natjecanja**

**26.1.2016. Izvor:** [**http://ucilica.skole.hr**](http://ucilica.skole.hr)

Hrabro zaslužene nagrade 7.državnog natjecanja su podijeljene. U sklopu dodjele, predstavnici projekta „Prometna Učilica“ u ponedjeljak, 25. siječnja posjetili su [osnovnu školu Dragutina Tadijanovića](http://os-dragutin-tadijanovic-sb.skole.hr/) u Slavonskom Brodu u kojoj je u organizaciji ravnateljice gđe Ane Blagović održana svečanost dodjele diploma, pohvalnica i vrijednih nagrada.

Osnovnu školu Dragutina Tadijanovića već krase mnogi Oskari znanja, a od 2015. se može pohvaliti i kao najuspješnija škola 7. državnog natjecanja u poznavanju prometnih propisa s ukupno 9 osvojenih nagrada, i to:

* 3 pametna telefona za prva mjesto učenicima Nikolini Katavić (5a.), Miji Gerčko (7a.), Antoniju Radošu (8a.),
* 3 bicikla s kacigama za drugo mjesto učenicima Tinu Geri (4b.), Irmi Samardžić (6b.) i Luciji Mišković (7a.),
* tablet najuspješnijoj mentorici profesorici informatike Slavici Danilović
* jednodnevni izlet najuspješnijem razrednom odjeljenju u državi - 7 a. razredu
* prijenosno računalo školi kao jednoj od tri najuspješnije škole u Republici Hrvatskoj.

Osim učenika i profesora škole, svečanosti su prisustvovali mnogi sretni i ponosni roditelji, predstavnici Prometne Učilice, Nacionalnog programa za sigurnost cestovnog prometa MUP-a, Policijske uprave brodsko-posavske, Grada Slavonski Brod, PPRP Slavonski Brod, predstavnici Raiffeisen stambene štedionice koja je drugu godinu za redom ponosni sponzor projekta "Prometna učilica" i zlatni pokrovitelj sigurnosti djece u prometu te predstavnici lokalnih medija.

Ravnateljica **Ana Blagović** čestitala je nagrađenima i svim učenicima na marljivom radu posebno naglasivši zasluge profesorice informatike **Slavice Danilović** koja s učenicima škole iz godine u godinu postiže izvanredne rezultate u informatici.

Gospodin **Mario Rezo** pozdravio je sve nazočne u ime Prometne Učilice, čestitao školi i učenicima na rezultatima te istaknuo glavne ciljeve projekta Prometna Učilica.

U ime Ministarstva unutarnjih poslova nazočnima se obratio **Ivica Ostrun**, zamjenik načelnika Policijske uprave Brodsko-posavske. Čestitao je dobitnicima kako na trudu tako i na osvojenim nagradama te naglasio važnost kontinuirane edukacije za prometnu sigurnost.

Gospodin **Hrvoje Andrić**, zamjenik gradonačelnika Slavonskog Broda, značaj preventivnih akcija za grad popratio je riječima

*„Svima nam je jasno koliko je bitan svaki trud, svaka kuna uložena u edukaciju i prevenciju koja se zaista višestruko vraća povećanom razinom sigurnosti u prometu. Nažalost, svjedoci smo iz dana u dan da se na hrvatskim prometnicama gube životi. I, što je najgore - mladi životi. A upravo vi, koji ste sudjelovali u ovom projektu, ja vjerujem da će te biti puno savjesniji i puno odgovorniji sudionici u prometu i da će zbog vas promet biti puno sigurniji.“*

Nakon sjajnog programa Tadijih đaka, došao je i trenutak podjele nagrada. U natjecanju zaslužene nagrade dodijelili su Mario Rezo, Miron Huljak, Ivica Ostrum i predstavnica Raiffeisen stambena štedionica d.d. (RSŠ)  gđa **Dubravka Magaš**, voditeljica poslovnice Raiffeisen banke u Slavonskom Brodu koja je učenicima podijelila i dodatne „žute RSŠ pakete.

*„Ovaj projekt je vrlo bitan jer je njegova zadaća povećati sigurnost najugroženijih sudionika u prometu, a to ste vi, djeco.“ – kazala je pritom gđa Magaš.*

Na odlasku smo zahvalili domaćinima te poželjeli da na godinu ostvare još bolje rezultate. Jer oni to mogu.

Kako nam je bilo, pogledajte u [video prilogu SBTV-a](https://www.youtube.com/watch?v=jG4fvo2-BDQ).

Nagrade su ovih dana podijeljene u svim školama.